蕈子
作者：楊萬里
朝代：宋

paragraphs: 空山一雨山溜急，漂流桂子松花汁。
土膏鬆暖都滲入，蒸出蕈花團戢戢。
戴穿落葉忽起立，撥開落葉百數十。
蠟面黄紫光欲濕，酥莖嬌脆手輕拾。
響如鵝掌味如蜜，滑似蓴絲無點澀。
傘不如笠釘勝笠，香留齒牙麝莫及。
菘羔楮雞避席揖，餐玉茹芝當却粒。
作羹不可疎一日，作腊仍堪貯盈笈。